雪讒詩贈友人
作者：李白
朝代：唐

paragraphs: 嗟予沈迷，猖獗已久。
五十知非，古人嘗有。
立言補過，庶存不朽。
包荒匿瑕，蓄此頑醜。
月出致譏，貽愧皓首。
感悟遂晚，事往日遷。
白璧何辜，青蠅屢前。
羣輕折軸，下沈黃泉。
衆毛飛骨，上凌青天。
萋斐暗成，貝錦粲然。
泥沙聚埃，珠玉不鮮。
洪燄爍山，發自纖煙。
蒼波蕩日，起于微涓。
交亂四國，播于八埏。
拾塵掇蜂，疑聖猜賢。
哀哉悲夫！誰察予之貞堅。
彼婦人之猖狂，不如鵲之彊彊。
彼婦人之淫昏，不如鶉之奔奔。
坦蕩君子，無悅簧言。
擢髮續罪，罪乃孔多。
傾海流惡，惡無以過。
人生實難，逢此織羅。
積毀銷金，沈憂作歌。
天未喪文，其如余何。
妲己滅紂，褒女惑周。
天維蕩覆，職此之由。
漢祖呂氏，食其在傍。
秦皇太后，毐亦淫荒。
螮蝀作昏，遂掩太陽。
萬乘尚爾，匹夫何傷。
辭殫意窮，心切理直。
如或妄談，昊天是殛。
子野善聽，離婁至明。
神靡遁響，鬼無逃形。
不我遐棄，庶昭忠誠。